Olut Expon järjestäjä Mikki Nyman vahvistaa Iltalehdelle, ettei tapahtumasta kirjoittaneita blogisteilta ole kielletty viski-sanan käyttöä.

Viskigatea on puitu koko viikonlopun. COLOURBOX

Sanan mainitseminen evättiin blogisteiltakin vain tapahtuman nimestä.

– Vaikka Helsingin Sanomat haastatteli minua kaksi kertaa, silti he jättivät sen tuohon muotoon, joka antaa asiasta väärän kuvan. Yritin oikaista asiaa, Nyman sanoo.

Helsingin Sanomien jutussa väitettiin, että aluehallintovirasto (avi) oli kieltänyt Nymanilta logot ja maininnat, jotka liittyvät viskeihin ovat kiellettyjä - niin Olut & Viski Expon omilla sivuilla kuin yksityishenkilöiden blogeissa, joissa exposta puhutaan.

Totuus on Nymanin mukaan se, että hän joutui vaihtamaan alun perin Olut & Viski Expo Finland -nimeä kantaneen tapahtuman nimeksi Olut Expo, vaikka hän oli saanut jo keväällä Patentti- ja rekisterihallitukselta luvan mainita myös viski-sanan markkinointinimessä.

Nymanin mukaan Valvira otti sen jälkeen yhteyttä toiseen blogistiin, joka kirjoitti tapahtumasta yksityiseen blogiinsa. Blogisti sai alkuperäisen markkinointinimen käytölle Valviralta tällöin siunauksen.

Kaksi yksityishenkilöä kirjoitti messuista Jaskankaljat- ja Mushimalt-blogeihinsa.

– Anniskelulupavaiheessa tuli avilta välittömästi viesti, että käytän laitonta markkinointinimeä, Nyman kuitenkin kertoo.

Hän kiittelee saaneensa koko ajan erittäin asiantuntijaa kohtelua avin ylitarkastaja Jarmo Oresmaalta.

– Oresmaa ilmoitti, että hän ei voi myöntää anniskelulupaa, jos en poista viski-sanaa markkinointinimestä.

Virkamieskin tiedosti sen, että kyseessä on kahden tulkinnan ristiriita: Patentti- ja rekisterihallitus oli myöntänyt yritykselle toiminimen, mutta avi ei antanut käyttää sitä.

– Avin johtaja on kommentoinut, että tässä tapauksessa on tehty ylitulkinta, Nyman jatkaa.

Hän ihmettelee, miten hänelle voidaan myöntää toiminimi, joka onkin laiton.

– Tapahtuman jälkeen selvitän, minne voin valittaa, kun en saa käyttää tapahtuman virallista toiminimeä.

”He eivät ole minun palkkalistoillani”

Lokakuun 10. päivä Nyman sai jälleen aluehallintovirastosta viestin.

– Oresmaalle oli tullut valitus, että internetissä harjoitetaan edelleen mainontaa tapahtumaan liittyen.

Ilmeni, että kyseessä olivat nuo tapahtumasta kirjoittavat blogit.

Nyman kertoo vastanneensa virkamiehelle, että hän ei edes tunne toista blogistia.

– Minä en ole laittanut poikia asialle. He eivät ole minun palkkalistoillani, oli valitusta kummeksinut Nyman vastannut valitukseen.

Laitonta yksityishenkilöiden toimista teki se, että he olivat käyttäneet sivuillaan tapahtuman vanhaa logoa, jossa viski-sana esiintyi. Aluehallintovirasto katsoi tämän kielletyksi väkevien alkoholijuomien mainostamiseksi.

Niinpä myös heidän täytyi poistaa vanha logo ja viski-sana tapahtuman nimen yhteydestä - ei kuitenkaan muutoin blogiteksteistään.

– Minulle tehtiin selväksi, että jos pojat eivät vaihda otsikointiaan, minulta lähtee anniskeluoikeus ja ajautuisin konkurssiin, Nyman kertoo.

Hänen mukaansa avin kanssa päästiin kuitenkin yhteisymmärrykseen näiden muutosten tekemisen jälkeen.

Tapahtuman järjestäjän mukaan HS:n haastattelemat blogistit suivaantuivat, sillä he katsoivat, että heidän sananvapauttaan rajoitetaan räikeästi.